Pta-tiener (15) het visier op internasionale skoonheidskroon | Maroela Media
Marike Nel (Foto: Verskaf)
'n 15-jarige Pretoriase skoonheidskoningin se grootste droom om Suid-Afrika internasionaal te verteenwoordig gaan binnekort bewaarheid word wanneer sy na Amerika reis om aan die Royal International Miss 2018 deel te neem.
Marike Nel, 'n leerder aan die Hoërskool Eldoraigne in Centurion, gaan op 7 Julie na Orlando in die Amerikaanse deelstaat Florida reis om saam met deelnemers van verskeie lande in dié kompetisie mee te ding.
Nel is gekies as een van die Suid-Afrikaanse verteenwoordigers nadat sy in Oktober verlede jaar tydens die Mini Miss RSA-kompetisie as Teen Miss RSA aangewys is.
Hieroor is sy ernstig: Beide dié kompetisies gaan nie bloot oor skoonheid nie. "Dit is vir my baie belangrik dat die kompetisies nie nét oor skoonheid gaan nie," verduidelik sy. "'n Paneel beoordelaars fokus baie op onderhoude met die deelnemers, daar is 'n talentgedeelte in die kompetisie en die loopplankgedeelte tel ook baie punte. Dis belangrik dat daar 'n groter doel agter dié kompetisies is."
Dié doel is onder meer haar betrokkenheid by die liefdadigheidsorganisasie Kairos – 'n organisasie wat hom beywer om minderbevoorregte mense by te staan. "Ek hou van die platform wat dié kompetisies skep omdat mens baie betrokke kan raak by organisasies of kwessies wat vir jou belangrik is. Ek persoonlik wil in die toekoms meer betrokke raak by Kairos en meer bewusmaking oor die organisasie bewerkstellig. Ek is baie passievol oor diere en sal daarom ook meer betrokke wou raak by die Dierebeskermingsvereniging (DBV) en oor die algemeen ook 'n verskil in ander se lewens maak."
Nel meen haar voorbereiding vir die Royal International Miss 2018-kompetisie is 'n kritiese komponent om uiteindelik goed te vaar. Sy het ook 'n mentor wat haar onder meer voorberei vir die voorstelling en onderhoude, asook die kompetisie en die onvoorbereide vrae. "Die onderhoude is my eerste kans om uit te staan, daarom bestee ons baie aandag daaraan om reg voor te berei. Buiten vir dit word sommige van my uitrustings nog voltooi en ek oefen ook vir die loopplankgedeelte van die kompetisie. Ek is baie opgewonde."
Ongeag of sy met dié kroon huis toe kom of nie, is haar visier steeds op die Mej. SA-kroon. "As ek die kroon wen, sal ek my heel beste doen om die kwessies waaroor ek passievol is te bevorder. Later wil ek dan ook aan die Mej. SA-kompetisie deelneem en dan aan Mej. Heelal. Ek het baie respek vir Demi-Leigh Nel-Peters [Mej. Heelal] en sal graag eendag in haar voetspore wil volg."
Die Royal International Miss 2018 vind plaas tussen 7 en 20 Julie vanjaar.
Kaapstad-motorfietsryers het groot harte
Oud kleuterskool onnie
Marike,jy maak juffrou baie trots!!! Vandat jy al klein was het jy al n groot indruk op my gemaak. Mag al jou drome waar word en baie sterkte!! Jy is pragtig!!! Xxx